ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Φεβρουαρίου 2000

για την τροποποίηση της απόφασης 1999/788/ΕΚ για μέτρα προστασίας όσον αφορά τη μόλυνση από διοξίνες ορισμένων προϊόντων τα οποία προέρχονται από κρέας χοίρων ή πουλερικών και προορίζονται για κατανάλωση από τον άνθρωπο ή τα ζώα

[κοινοποιηθείσα υπό τον αριθμό Ε(2000) 490]

(Κείμενο που παρουσιάζει ενδιαφέρον για τον ΕΟΧ)

(2000/150/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 9 παράγραφος 4,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηντιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 10 παράγραφος4,

Εκτιμώντας τα ακόλουθα:

(1) Οι περιορισμοί που καθορίστηκαν με την απόφαση 1999/788/ΕΚ της Επιτροπής, της 3ης Δεκεμβρίου 1999, για μέτρα προστασίας όσον αφορά τη μόλυνση από διοξίνες ορισμένων προϊόντων τα οποία προέρχονται από κρέας χοίρων ή πουλερικών που προορίζονται για κατανάλωση από τον άνθρωπο ή τα ζώα(4) δεν πρέπει να εφαρμόζονται σε προϊόντα, των οποίων οι αναλύσεις έδειξαν ότι δεν έχουν μολυνθεί από διοξίνες ή τα οποία προέκυψαν από ζώα που εσφάγησαν μετά τις 20 Σεπτεμβρίου 1999 ή από αυγά που παράχθηκαν μετά την εν λόγω ημερομηνία.

(2) Οι βελγικές αρχές ενημέρωσαν την Επιτροπή ότι, μετά την περάτωση ενός προγράμματος αναλύσεων, όλες οι βελγικές εγκαταστάσεις εκτροφής πουλερικών πιστοποιούνται τώρα από τις βελγικές αρχές ότι δεν έχουν μολυνθεί από διοξίνες ή από PCB. Επιπροσθέτως, τα αυγά που παράχθηκαν πριν από τις 20 Σεπτεμβρίου 1999 και όλα τα παράγωγα αυτών προϊόντα που προέκυψαν από αυτά, έχουν ταυτοποιηθεί και έχουν υποστεί κατάλληλο έλεγχο, συμπεριλαμβανομένης της ανάλυσης. Οι εν λόγω εξετάσεις διεξήχθηκαν με αρνητικά αποτελέσματα από τον Ιούλιο του 1999. Επιπλέον, οι βελγικές αρχές συνέχισαν να πραγματοποιούν έναν αριθμό προγραμμάτων παρακολούθησης στον τομέα των ζωοτροφών. Τα αποτελέσματα των εν λόγω προγραμμάτων δεν έδειξαν θετικά αποτελέσματα που συνδέονται με την μόλυνση από PCB και διοξίνη σε ορισμένα συστατικά των ζωοτροφών και σε σύνθετες ζωοτροφές που παρήχθησαν μετά τις 2 Απριλίου 1999. Η ταυτοποίηση και η εξέταση ολόκληρου του αποθέματος κρέατος χοίρων, πουλερικών και παράγωγων προϊόντων από ζώα που εσφάγησαν πριν από τις 20 Σεπτεμβρίου 1999 δεν έχει ακόμη περατωθεί.

(3) Ενόψει των ανωτέρω, ενδείκνυται η άρση των περιορισμών για τα αυγά και τα παράγωγα αυτών προϊόντα που προέκυψαν από αυτά, καθώς και για τα λιωμένα λίπη, μεταποιημένες ζωικές πρωτεΐνες, σύνθετες ζωοτροφές και προμείγματα. Κατά συνέπεια, θα πρέπει να πραγματοποιηθεί σχετικά τροποποίηση της απόφασης 1999/788/ΕΚ.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 1999/788/ΕΚ τροποποιείται ως εξής:

1. Στο άρθρο 1 παράγραφος 1, διαγράφονται τα στοιχεία ζ) έως κ) και το στοιχείο μ).

2. Στο άρθρο 1 παράγραφος 2 στοιχείο β), διαγράφεται η φράση "ή από αυγά που γεννήθηκαν μετά την ημερομηνία αυτή".

3. Στο άρθρο 4 παράγραφος 1, διαγράφεται η φράση "ή από αυγά που γεννήθηκαν μετά την ημερομηνία αυτή".

4. Στο παράρτημα Α, η φράση "Αυγά, προϊόντα αυγών, νωπό κρέας πουλερικών και παράγωγα προϊόντα" αντικαθίσταται από τη φράση "νωπό κρέας πουλερικών και παράγωγα προϊόντα".

5. Το παράρτημα Β τροποποιείται ως εξής:

α) στο μέρος Ι, διαγράφονται η έβδομη έως και η ενδέκατη περίπτωση, καθώς και η δέκατη τρίτη περίπτωση·

β) Στο μέρος ΙV, η δεύτερη περίπτωση αντικαθίσταται από το ακόλουθο κείμενο: "το προϊόν παρήχθηκε από ζώα που εσφάγησαν με τις 20 Σεπτεμβρίου 1999".

6. Στο μέρος Ι του παραρτήματος Γ, διαγράφονται η έβδομη έως και η ενδέκαταη περίπτωση, καθώς και η δέκατη τρίτη περίπτωση.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Φεβρουαρίου 2000.

Για την Επιτροπή

David BYRNE

Μέλος της Επιτροπής

(1) ΕΕ L 395 της 30.12.1989, σ. 13.

(2) ΕΕ L 62 της 15.3.1993, σ. 49.

(3) ΕΕ L 224 της 18.8.1990, σ. 29.

(4) ΕΕ L 310 της 4.12.1999, σ. 62.